“ครม.” ไฟเขียวราคาอ้อยขั้นต้น ฤดูการผลิตปี 62/63 ที่ 750 บาทต่อตันอ้อย
“ครม.” ไฟเขียว กระทรวงอุตสาหกรรม กำหนดราคาอ้อยขั้นต้น ฤดูการผลิตปี 62/63 อัตรา 750 บาทต่อตันอ้อย
“ครม.” ไฟเขียว กระทรวงอุตสาหกรรม กำหนดราคาอ้อยขั้นต้น ฤดูการผลิตปี 62/63 อัตรา 750 บาทต่อตันอ้อย
14 ม.ค. 2563

น.ส.รัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติเห็นชอบตามที่กระทรวงอุตสาหกรรม เสนอให้กำหนดราคาอ้อยขั้นต้น ฤดูการผลิตปี 2562/2563 ในอัตรา 750 บาทต่อตันอ้อย ณ ระดับความหวานที่ 10 ซี.ซี.เอส. หรือเท่ากับ 97.91% ของประมาณการราคาอ้อยเฉลี่ยทั่วประเทศ 766.01 บาทต่อตันอ้อย และกำหนดอัตราขึ้น/ลง ของราคาอ้อยเท่ากับ 45.00 บาทต่อ 1 หน่วย ซี.ซี.เอส. ส่วนผลตอบแทนการผลิตและจำหน่ายน้ำตาลทรายขั้นต้น ฤดูการผลิตปี 2562/2563 เท่ากับ 321.43 บาทต่อตันอ้อย
ทั้งนี้ เนื่องจากกระทรวงอุตสาหกรรมต้องการให้โรงงานน้ำตาลชำระเงินค่าอ้อยให้กับชาวไร่อ้อยไปก่อน เพื่อให้ชาวไร่อ้อยนำไปใช้หมุนเวียนในการประกอบธุรกิจและสร้างรายได้ ซึ่งยังไม่ใช่ราคาอ้อยและผลตอบแทนการผลิตและจำหน่ายน้ำตาลทรายฤดูการผลิตปี 2562/2563 ที่ชาวไร่อ้อยและโรงงานจะได้รับจริง โดยที่ผ่านมา ครม.เคยมีมติกำหนดราคาและผลตอบแทนการผลิตและจำหน่ายน้ำตาลทรายขั้นต้น ในฤดูการผลิตปี 2554/2555 ถึงปี 2561/2562 มาเป็นลำดับ